የቤንሻንጉል ጉምዝ ህዝቦች ዴሞክራሲያዊ ፓርቲ አዲስ ሊቀመንበር መረጠ
 የቤንሻንጉል ጉምዝ ህዝቦች ዴሞክራሲያዊ ፓርቲ /ቤጉህዴፖ/ አቶ አበራ ባየታን ሊቀመንበር አድርጎ መረጠ፡፡ ድርጅቱ ባካሄደው 4ኛ መደበኛ ጉባኤ አምባሳደር ምስጋና አድማሱን ከድርጅቱ ሊቀመንበርነት በማንሳት አቶ አበራ ባየታን ተክቷል፡፡ የድርጅቱ ማዕከላዊ ጽህፈት ቤት ኃላፊ አቶ ዚያድ አብዱላሂ በስልክ እንደገለፁት አቶ አሻድሊ ሃሰን የድርጅቱ  ምክትል ሊቀመንበር ሆነው በድጋሚ ተመርጠዋል፡፡ ፓርቲው ካሉት 59 የማዕከላዊ ኮሚቴ አባላት መካካል 18ቱ በአዲስ እንዲተኩ ማድረጉንም አስታውቀዋል፡፡ ፓርቲው ያካሄደው የከፍተኛ አመራሮች ምርጫ በጥልቅ ተሃድሶና በስራ አፈፃፀም ግምገማ መሰረት የተከናወነ መሆኑን አስታውቀዋል፡፡ ፓርቲው ያስተላለፈው ውሳኔ የድርጅቱን ዴሞክራሲያዊነት የሚያጠናክር መሆኑንም የማዕከላዊ ጽህፈት ቤት ሃላፊው ጨምረው ገልፀዋል(ኢዜአ)።